- આણંદ શહેર જિલ્લામાં છેલ્લા કેટલાક સમયથી શાંત બનેલા તસ્કરોએ થોડા દિવસથી માથું ઊંચક્યું છે અને સક્રિય બની જઈ ઉપરાછાપરી ચોરીઓને અંજામ આપતા પ્રજાજનોમાં દહેશતની લાગણી વ્યાપી જવા પામી છે. છેલ્લા એક સપ્તાહમાં તસ્કરોએ પ્રથમ આણંદ શહેરમાં જૂના બસ મથક વિસ્તારમાં સાત દુકાનના તાળા, આણંદના સલાટિયા વિસ્તારમાં ત્રણ મકાનોનાં તાળા તોડ્યા હતા. બીજા દિવસે તસ્કરોએ ઉમરેઠ નગરમાં ત્રણ દુકાનોના તાળાં તોડ્યા હતા. વળી પાછા ત્રીજા દિવસે તસ્કરોએ આણંદ શહેરમાં અને ઉમરેઠ નગરમાં ચોરીની ઘટનાઓ ઉપરાંત બેડવા અને લીંગડા ગામમાં પણ ચોરીઓના બનાવને અંજામ આપ્યો હોવાનું જાણવા મળ્યુ છે. જોકે પોલીસ મથકમાં બેડવા ગામની કોમ્પ્રેસર ચોરી અને લીંગડા ગામની વાયર ચોરી અને ઉમરેઠની ચોરી મળી ત્રણ બનાવો નોંધાવા પામ્યા છે.